**SpaceX Crew-2** (ידועה גם בשם **USCV-2**) היא המשימה המבצעית השנייה של החללית דרגון 2 כחלק מהתוכנית המאוישת המסחרית של נאס"א, והטיסה השלישית בסך הכל של חללית זו. המשימה שוגרה ב-23 באפריל 2021 על גבי משגר הפאלקון 9 מכן השיגור 39A שבמרכז החלל קנדי. בצוות המשימה שני אסטרונאוטים אמריקאים בשירות נאס"א; שיין קימברו ומייגן מקארת'ור, יחד עם היפני אקיהקו הושידה בשירות הסוכנות היפנית לחקר החלל ותומא פסקה הצרפתי בשירות סוכנות החלל האירופית.

SpaceX Crew-2 נשאה את המשלחת ה-65 אל תחנת החלל הבינלאומית. בשיגור משימה זו נעשה שימוש חוזר בחומרה; חללית הדרגון במשימה זו (מספר סידורי C206) נשאה לפני כן את צוות משימת SpaceX Demo-2. כמו כן זוהי המשימה המאוישת הראשונה ששוגרה בעזרת שלב ממשגר משומש; השלב הראשון ממשגר הפאלקון 9 (מספר סידורי B1061.2) אשר שיגר את משימה זו, שיגר בעברו את משימת SpaceX Crew-1. ב-9 בנובמבר 2021, בתום 199 ימי משימה, חללית הדרגון חזרה לכדור הארץ בצניחה למימי האוקיינוס האטלנטי אל מול חופי פלורידה.

צוות
----

| תפקיד | אסטרונאוט |
| --- | --- |
| מפקד החללית | ארצות הבריתארצות הברית שיין קימברו, נאס"א  טיסת חלל שלישית |
| טייסת | ארצות הבריתארצות הברית מייגן מקארתור, נאס"א  טיסת חלל שנייה |
| מומחה משימה 1 | יפןיפן אקיהקו הושידה, JAXA  טיסת חלל שלישית |
| מומחה משימה 2 | צרפתצרפת תומא פסקה, סוכנות החלל האירופית  טיסת חלל שנייה |

צוות המשימה הורכב כולו מאסטרונאוטים ותיקים אשר טסו בעברם לחלל, אם כי עבור מייגן מקארתור הייתה זו הפעם הראשונה בתחנת החלל הבינלאומית לאחר שטיסתה הקודמת, STS-125, הייתה אל טלסקופ החלל האבל. בעת השיגור, מקארתור גם ישבה באותו המושב בו ישב בעלה, בוב בנקן במשימת SpaceX Demo-2. שיין קימברו טס לפני כן לחלל פעמיים במשימות STS-126 וסויוז MS-02. אקיהקו הושידה אשר טס גם הוא לפני כן במשימות STS-124 וסויוז TMA-05M, שימש כמפקד תחנת החלל הבינלאומית בעת שהותם. עבור תומא פסקה הצרפתי הייתה זו טיסתו השנייה אל תחנת החלל הבינלאומית.

משימה
-----

ב-23 באפריל 2021, חללית הדרגון 2 ובה ארבעת חברי צוות המשימה שוגרו בעזרת משגר פאלקון 9 מכן השיגור 39A שבמרכז החלל קנדי. השלב הראשון של משגר הפאלקון 9 (מספר סידורי B1061.2) נחת בחזרה על פלטפורמה צפה באוקיינוס האטלנטי. 23 שעות לאחר השיגור, עגנה חללית הדרגון 2 אל מודול הרמוני שבתחנת החלל הבינלאומית. במהלך משימתם בת ששת החודשים, האסטרונאוטים גרו ועבדו לצדם של שלושת חברי צוות משימת סויוז MS-18 על סיפון תחנת החלל הבינלאומית. יחדיו, שתי המשימות היוו את המשלחת ה-65 אל תחנת החלל הבינלאומית.

בזמן שהותם בתחנה, ב-29 ביולי, עגנה יחידה נוספת בתחנה, בשם *נאוקה*, אשר תשמש כאזור עבודה ומנוחה עבור האסטרונאוטים. כמו כן, יחד עם יחידת נאוקה, הגיע אל התחנה חלק נוסף מהזרוע הרובוטית של סוכנות החלל האירופית, אשר תסייע לאסטרונאוטים בעת משימות שונות ובעת פעילויות חוץ-רכביות. צוותי המשלחת ה-65 פיקחו על התקנתם של יחידת *נאוקה* והזרוע הרובוטית בתחנה.

ב-9 בנובמבר 2021, בתום 199 ימי משימה, חללית הדרגון חזרה בשלום לכדור הארץ בצניחה אל מימי האוקיינוס האטלנטי אל מול חופי פלורידה וחולצה על ידי אוניית אספקה לאסדות.

ראו גם
------

* התוכנית המאוישת המסחרית
* דרגון 2 (חללית)
* SpaceX

קישורים חיצוניים
----------------

ויקישיתוף מדיה וקבצים בנושא **SpaceX Crew-2** בוויקישיתוף
* התוכנית המאוישת המסחרית, באתר הרשמי של נאס"א

הערות שוליים
------------

1. 1 2  נבו טרבלסי, "חברת החלל של אלון מאסק שיגרה לחלל ארבעה אסטרונאוטים", 23 באפריל 2021, גלובס
2. ↑  נדיה דרייק,‏ "SpaceX launches first astronauts on a reused rocket", ‏ 23 באפריל 2021, נשיונל ג'יאוגרפיק
3. ↑  ג'סטין דייבנפורט,‏ "Soyuz MS-18 launch marks 60 years of human spaceflight", ‏ 8 באפריל 2021, *nasaspaceflight.com*